**NOTĂ INFORMATIVĂ**

**la proiectul Hotărârii Guvernului al Republicii Moldova cu privire**

**la transmiterea unor bunuri imobile**

Proiectul Hotărârii Guvernului al Republicii Moldova prevede transmiterea unor bunuri imobile ale Şcolii Profesionale nr.6 din mun. Chișinău din proprietatea publică a statului, din administrarea Ministerului Educației, în proprietatea publică a statului în administrarea Ministerului Afacerilor Interne (în continuare MAI).

Elaborarea acestui proiect este condiţionată de tendinţa consolidării bazei de formare continuă a angajaţilor Serviciului Protecţiei Civile şi Situaţiilor Excepţionale al MAI, pompierilor şi salvatorilor din cadrul posturilor de pompieri ale Autorităţilor publice locale, voluntarilor, precum şi instruirii, educării şi informării diferitor categorii de conducători din administraţia centrală şi locală, responsabili de la instituţii, întreprinderi economice, organizaţii şi a societăţii civile, prin crearea unei noi instituţii de instruire la nivel european pentru dezvoltarea cunoştinţelor în domeniul protecţiei civile şi securităţii vieţii.

În prezent, pregătirea populaţiei şi a personalului de specialitate se realizează de către Centrul Republican de Instruire al Serviciului Protecţiei Civile şi Situaţiilor Excepţionale al MAI, singura instituţie de acest tip în Republica Moldova, posibilităţile căreia sânt limitate pe segmentul dotării cu săli de studii specializate pe ramuri de activitate şi sport, laboratoare, poligon de instruire şi teren de sport.

Conform Hotărârii Guvernului al Republicii Moldova nr.444 din 20 iulie 2015 ”Cu privire la reorganizarea unor instituții de învățământ profesional tehnic”, Școala Profesională din satul Răzeni, raionul Ialoveni, a fost comasată prin absorbție de către Școala Profesională nr.6 din mun. Chișinău. în contextul procesului de reformare a sistemului de învăţământ profesional tehnic prevăzut în Strategia de dezvoltare a învăţământului vocațional/tehnic pentru anii 2013-2020, a Planului de acţiuni pentru implementarea Strategiei, aprobată prin Hotărârea de Guvern nr. 97 din 1 februarie 2013 precum şi punerea în aplicare a prevederilor Codului educației al Republicii Moldova nr.152 din 17 iulie 2014 (Monitorul Oficial al Republicii Moldova, 2014, nr. 319-324, art. 634).

Drepturile și obligațiunile instituției de învățământ absorbite au trecut la instituția absorbantă în conformitate cu actul de predare-primire a mijloacelor fixe și circulante.

Proiectul Hotărârii de Guvern cu privire la transmiterea unor bunuri imobile a fost elaborat luând în consideraţie faptul că, bunurile imobile a Școlii Profesionale nr.6, mun. Chișinău, amplasate în comuna Răzeni, raionul Ialoveni, în prezent nu sunt utilizate, iar infrastructura, amplasarea geografică a terenului şi construcţiilor, planificarea şi starea tehnică a încăperilor sunt benefice pentru a fi reutilate şi modernizate în vederea creării unui nou Centru de Instruire dotat conform necesităţilor.

Aprobarea proiectului propus are ca scop îmbunătăţirea condiţiilor de perfecţionare profesională a salvatorilor şi pompierilor, cât şi instruire a societăţii civile, contribuind la sporirea nivelului de asigurare a securităţii cetăţenilor, precum şi bunurilor materiale ale acestora de la consecinţele dezastruoase ale situaţiilor excepţionale.

Având în vedere cele expuse, în scopul reducerii și optimizării mijloacelor financiare pentru a menține imobilul fostei școli nominalizate, se consideră necesară şi oportună aprobarea proiectului nominalizat, ce va asigura eficient exercitarea sarcinilor de bază ale Serviciului Protecţiei Civile şi Situaţiilor Excepţionale al Ministerului Afacerilor Interne.

Prin scrisoarea nr.02/1-7-509 din 25 noiembrie 2016, dl Anatolie Dimitriu, președintele raionului Ialoveni, comunică susținerea Ministerul Educației privind transmiterea imobilului din comuna Răzeni Ministerului Afacerilor Interne. Totodată, prin scrisoarea nr.547 din 25 noiembrie 2016, dl Crețu Ion, primarul comunei Răzeni, își exprimă acordul și disponibilitatea de colaborare, în vederea implementării proiectului propus.

Pentru implementarea prezentei Hotărâri de Guvern nu sunt necesare mijloace financiare de la bugetul de stat.

Proiectul Hotărârii a fost coordonat cu organele interesate. Toate obiecțiile și propunerile primite au fost luate în considerație la definitivarea proiectului și au fost incluse în tabelul de divergențe la proiect. Totodată, în scopul respectării prevederilor Legii nr. 239 din 13.11.2008 privind transparența în procesul decizional, proiectul a fost plasat pe pagina web a Ministerului Educației (directoriul ”Transparența decizională”).

**Ministru al educaţiei Corina FUSU**